

REPUBLIKA HRVATSKA

VARAŽDINSKA ŽUPANIJA

OPĆINA VIDOVEC

Općinsko izborno povjerenstvo

Općine Vidovec

KLASA: 013-01/15-01/05

URBROJ: 2186/10-15-04

Vidovec, 07.10.2015.

Na temelju članka 65. Statuta Općine Vidovec od 11. ožujka 2013.godine (Službeni vjesnik Varaždinske županije br. 09/13. i 36/13) i čl.6.-16. Odluke o izboru članova vijeća mjesnih odbora na području Općine Vidovec(Službeni vjesnik Varaždinske županije br. 21/15.), Općinskog izborno povjerenstvo Općine Vidovec kao povjerenstvo za provedbu izbora za članove vijeća mjesnih odbora na području Općine Vidovec, donosi

**OBAVIJEST**

**O RASPISIVANJU IZBORA I**

**OBVEZATNE UPUTE ZA POSTUPAK KANDIDIRANJA**

**NA IZBORIMA ZA ČLANOVE VIJEĆA MJESNIH ODBORA**

**OPĆINE VIDOVEC**

1. **OBAVIJEST O RASPISIVANJU IZBORA ZA ČLANOVE VIJEĆA MJESNIH ODBORA OPĆINE VIDOVEC**

Općinsko vijeće Općine Vidovec je na svojoj sjednici održanoj 7. listopada 2015. godine donijelo Odluku klasa: 013-01/15-01/05, URBROJ:2186/10-01/1-15-01 o raspisivanju izbora za članove vijeća mjesnih odbora na području Općine Vidovec i to za sljedeće mjesne odbore:

1. Mjesni odbor Nedeljanec – Prekno (obuhvaća naselja: Nedeljanec i Prekno),

2. Mjesni odbor Cargovec – Zamlača (obuhvaća naselja: Cargovec i Zamlača),

3. Mjesni odbor Vidovec (obuhvaća naselja: Vidovec, Šijanec, Krkanec i Papinec),

4. Mjesni odbor Domitrovec – Budislavec (obuhvaća naselja: Domitrovec i Budislavec),

5. Mjesni odbor Tužno (obuhvaća naselje Tužno).

Navedenom Odlukom utvrđeno je da svaki mjesni odbor na području općine Vidovec ima vijeće sa 5 (pet) članova, što je u skladu sa čl.2. Odluke o izboru članova vijeća mjesnih odbora na području Općine Vidovec.

**Za dan provedbe izbora određena je NEDJELJA – 08. studenoga 2015. godine, s time da će biračka mjesta biti otvorena u vremenu od 7.00 do 19.00 sati.**

Članovi vijeća mjesnih odbora biraju se razmjernim izbornim sustavom, na neposrednim izborima, tajnim glasovanjem u skladu sa zakonom, Statutom Općine Vidovec i Odlukom o izboru članova vijeća mjesnih odbora na području Općine Vidovec

1. **KANDIDIRANJE**
2. Za članove vijeća mjesnih odbora na području općine Vidovec mogu biti birani

hrvatski državljani s navršenih 18 godina života, koji na dan stupanja na snagu odluke Općinskog vijeća Općine Vidovec o raspisivanju izbora za članove vijeća mjesnih odbora na području općine Vidovec imaju **prijavljeno prebivalište** na području mjesnog odbora za čije se vijeće izbori provode, u skladu s odredbama Statuta Općine Vidovec o granicama područja mjesnih odbora.

2. Ovlašteni predlagatelji kandidacijskih lista za članove vijeća mjesnih odbora na području Općine Vidovec su:

- političke stranke registrirane u Republici Hrvatskoj na dan stupanja na snagu odluke o raspisivanju izbora za članove vijeća mjesnih odbora i

- birači s područja mjesnih odbora na području općine Vidovec.

Predlagatelji kandidacijskih lista dužni su poštovati načelo ravnopravnosti spolova, sukladno posebnom zakonu.

1. Kandidacijske liste može predložiti jedna politička stranka te dvije ili više

političkih stranaka.

Političke stranke samostalno utvrđuju redoslijed kandidata na kandidacijskim listama na način predviđen statutom političke stranke, odnosno u skladu sa posebnim odlukama donesenim temeljem statuta političke stranke.

Političke strane određuju na temelju odredbi svojih statuta ovlaštenog podnositelja kandidacijske liste. Ispravu na temelju koje će se moći utvrditi tko je ovlašteni podnositelj potrebno je dostaviti Općinskom izbornom povjerenstvu Općine Vidovec prilikom predaje kandidacijske liste.

4. Kada birači predlažu **kandidacijsku listu grupe birača**, dužni su prikupiti potpise birača s područja tog mjesnog odbora i to:

- 25 potpisa birača u mjesnim odborima do 350 stanovnika,

- 35 potpisa birača u mjesnim odborima s više od 350 do 500 stanovnika,

- 50 potpisa birača u mjesnim odborima s više od 500, do 1.000 stanovnika

- 70 potpisa birača u mjesnim odborima s više od 1.000, do 2.500 stanovnika.

Podatke o potrebnom broju potpisa birača po mjesnom odboru na području općine Vidovec, objaviti će izborno povjerenstvo na internetskim stranicama Općine Vidovec, a na temelju prethodno dostavljenih podataka od strane središnjeg tijela državne uprave nadležnog za lokalnu i područnu (regionalnu) samoupravu.

1. **ROKOVI ZAPRIMANJA KANDIDACIJSKIH LISTA**

Prijedlozi kandidacijskih lista moraju biti zaprimljeni u izbornom povjerenstvu najkasnije u roku od 14 (četrnaest) dana od dana stupanja na snagu odluke o raspisivanju izbora za članove vijeća mjesnih odbora, a ta odluka stupa na snagu sa danom objave u Službenom vjesniku Varaždinske županije tj. **7. listopada 2015.**

**Dakle, rok od 14 dana za zaprimanje kandidacijskih lista počinje teći od 7. listopada 2014. i ističe u utorak,20. listopada 2015. u 24,00 sata,** te će u tu svrhu biti organizirano dežurstvo u prostorijama Općine Vidovec. Mole se podnositelji kandidacijskih lista da vode računa o pravovremenosti podnošenja istih i da će se prilikom predaje kandidacijskih lista obavljati kontrola pravilnosti podataka.

1. **OBRASCI ZA KANDIDIRANJE**

Kandidacijske liste se podnose na obrascima čiji sadržaj i oblik propisuje izborno povjerenstvo obvezatnim uputama koje se nalaze na stranici Općine Vidovec i mogu se ispisati sa navedene stranice ili podići u Općini Vidovec.

Podnositelji kandidacijske liste grupe birača su prva tri potpisnika kandidacijske liste grupe birača, te isti trebaju pristupiti Općinskom izbornom povjerenstvu prilikom predaje kandidacijskih lista.

U obrazac za prikupljanje potpisa birača unose se slijedeći podaci:

- za predložene kandidate: ime, prezime, nacionalnost, prebivalište, datum rođenja, osobni identifikacijski broj (OIB) i spol,

- za birače: ime, prezime, prebivalište, broj važeće osobne iskaznice birača i mjesto izdavanja te vlastoručni potpis.

Kandidat može biti samo na jednoj listi u jednom mjesnom odboru.

Uz prijedlog kandidacijske liste dostavlja se **očitovanje o prihvaćanju kandidature svakog kandidata na listi,** ovjereno od strane javnog bilježnika ili izbornog povjerenstva, koje se također može ispisati sa stranice Općine Vidovec ili podići u Općini Vidovec.

**Na očitovanju o prihvaćanju kandidature za člana vijeća mjesnog odbora navodi se i izjava kandidata o nepostojanju razloga zabrane kandidiranja.**

U prijedlogu kandidacijske liste obavezno se navodi naziv kandidacijske liste i nositelj liste, a kandidati na listi moraju biti poredani od rednog broja 1 (jedan) zaključno do rednog broja 5 (pet).

Ako predlagatelj predloži više od 5 (pet) kandidata, smatra se da su pravovaljano predloženi samo kandidati od rednog broja 1 (jedan) do 5 (pet).

Ako predlagatelj predloži manje od 5 (pet) kandidata, kandidacijska lista nije pravovaljana.

Naziv kandidacijske liste je puni naziv političke stranke, dviju ili više političkih stranaka koja je, odnosno koje su predložile kandidacijsku listu.

Ako su političke stranke registrirale skraćeni naziv stranke, odnosno stranaka, u nazivu će se koristiti i kratice.

Ako su kandidacijsku listu predložili birači, naziv liste je „kandidacijska lista grupe birača“.

Nositelj kandidacijske liste je prvi predloženi kandidat na listi.

U prijedlogu kandidacijske liste se obavezno navodi ime i prezime kandidata, nacionalnost, prebivalište, datum rođenja, osobni identifikacijski broj (OIB) i spol.

Ako neki od kandidata na kandidacijskoj listi umre u vremenu od dana objave kandidacijske liste, politička stranka, odnosno dvije ili više političkih stranaka, koje su predložile kandidata i podnositelji kandidacijske liste grupe birača, mogu umjesto njega predložiti novog kandidata, bez prikupljanja potpisa u postupku kandidiranja, sve do 10 (deset) dana prije održavanja izbora.

Kandidat koji je umro, brisati će se s kandidacijske liste, a kandidat kojim je dopunjena kandidacijska lista stavlja se na posljednje mjesto na listi. Redoslijed ostalih kandidata na listi navedenih iza kandidata koji je umro, pomiče se za jedno mjesto gore.

Ako neki od kandidata na kandidacijskoj listi umre u vremenu kraćem od 10 dana prije održavanja izbora, kandidacijska lista smatrati će se pravovaljanom.

1. **PRAVOVALJANE I NEPRAVOVALJANE KANDIDACIJSKE LISTE**

Izborno povjerenstvo će pri zaprimanju kandidacijskih lista provjeriti da li su podnesene u skladu i uvjetima Odluke o izboru članova vijeća mjesnih odbora na području Općine Vidovec i ovim obvezatnim uputama.

Ako izborno povjerenstvo ocijeni da kandidacijska lista nije u skladu sa Odlukom o izboru članova vijeća mjesnih odbora na području Općine Vidovec pozvati će podnositelja da u roku od 48 sati, a najkasnije do isteka roka za kandidiranje, ukloni uočene nedostatke. Izborno povjerenstvo može podnositelju kandidacijske liste odrediti i kraći rok za uklanjanje nedostataka ako rok za kandidiranje istječe za manje od 48 sati.

Pravovaljane kandidacijske liste izborno povjerenstvo će prihvatiti, a nepravodobne i nepravovaljane kandidacijske liste rješenjem će odbaciti, odnosno odbiti.

Općinsko izborno povjerenstvo

Općine Vidovec

Predsjednica

Ksenija FlackMakitan